Ramaphosa: ‘Ek sal ŉ dienaar wees’Ramaphosa nadat hy as president verkies is. Speaker Baleka Mbete staan langs hom. Foto: Parlement/Twitter Cyril Ramaphosa het tydens sy eerste toespraak as die nuwe president van Suid-Afrika gesê hy sal ŉ dienaar vir die land se mense wees. Ramaphosa het gesê hy voel nederig dat hy die voorreg gegee is om die land se mense te dien. Hy het bygevoeg hy sal gereeld in die nasionale vergadering wees om sy verantwoordbaarheid as president van die land uit te oefen en om met politieke partye te kommunikeer oor die kwessies wat die land se mense raak. Ramaphosa het gesê hy sal graag nou saam met opposisiepartye wil werk en dat hy binnekort met die leiers van opposisiepartye sal vergader sodat hulle ŉ manier kan vind om saam te werk. “Ek sal dit alles doen as ŉ dienaar van ons mense.” Volgens Ramaphosa glo hy dat as mens tot president verkies word, word jy ŉ dienaar van die mense van Suid-Afrika en hy sal die rol met nederigheid, getrouheid en waardigheid vervul. Hy het opposisiepartye bedank vir hul raad en gesê daar moet saamgewerk word om die lewens van die land se mense te verbeter. Ramaphosa het verduidelik daar sal Vrydag tydens die staatsrede bekend gemaak word watter stappe gedoen sal word om staatsinstellings te versterk en staatskaping en korrupsie hok te slaan. “Ek wil die land eerste stel. Suid-Afrika moet altyd eerste kom in alles wat ons doen. Ons moet maniere vind om saam te werk in nasionale belang.” Ramaphosa het gesê hy sal ŉ president wees wat die parlement en sy lede respekteer. Volgens hom word die land se mense in die parlement verteenwoordig en indien daar respek is, sal dit beteken dat die land se mense ook gerespekteer word. Ramaphosa het bygevoeg hy sal hard werk en sy bes probeer om nie die land se mense teleur te stel nie.